
Правила за организиране и провеждане на изпитите с ученици в самостоятелна форма на обучение

 На основание чл. 259, ал. 1 от ЗПУО, във връзка с чл. 112, ал. 1, ал. 3 и ал. 4 от ЗПУО и чл. 37 от НАРЕДБА № 10 от 01.09.2016 г. за организация на дейностите в училищното образование, решение на Педагогическия съвет – Протокол № 13 / 11.05.2022 г. и Заповед № 942 / 23.05.2022 г. на Директора на СУ „Св. Климент Охридски“, с. Камен. 

Чл. 1. В самостоятелна форма имат право да се обучават: 
        /1/ ученици в задължителна училищна възраст, които по здравословни причини, удостоверени с медицински документ, издаден от съответната експертна лекарска комисия, определена в Закона за здравето, не могат да се обучават в дневна форма; 
        /2/ ученици в задължителна училищна възраст – по желание на ученика или родителя, по реда на чл. 12, ал. 2 от ЗПУО; 
       /3/ ученици с изявени дарби; 
       /4/  лица, навършили 16 години. 
Чл. 2. Самостоятелната форма включва самостоятелна подготовка и изпити за определяне на годишни оценки по учебните предмети от училищния учебен план. 
Чл. 3.  При самостоятелна форма на обучение се прилага действащ училищен учебен план за дневна форма - чл. 112, ал. 4 от ЗПУО. 
      /1/ Преподавателите изготвят конспекти, изпитни билети или тестове и критерии за оценяване по съответните предмети за учениците в самостоятелна форма на обучение. 
     /2/ Конспектите, изпитните билети и критериите за оценяване се подписват от директора най-късно три дни преди провеждане на изпита. 
    /3/ Преподавателите предават изпитните си материали на директора с приемо-предавателен протокол по образец.
Чл. 4. Учениците по чл. 1, ал. 1, които се обучават в самостоятелна форма по желание на родителите и не постигнат необходимите компетентности в съответния клас, продължават обучението си при спазване на изискванията на този закон в друга форма на обучение по чл. 106 от ЗПУО, препоръчана от екипа за подкрепа за личностно развитие. 
Чл. 5.  Самостоятелната форма на обучение за учениците по чл. 1, ал.1 се организира след решение на експертна комисия, създадена към регионалното управление на образованието. 
Чл. 6. За провеждането и организацията на самостоятелната форма на обучение за учениците по чл. 1, ал. 1 в съответствие с изискванията на ЗПУО се осъществява контрол на всеки учебен срок от експертната комисия към регионалното управление на образованието. В комисията задължително участва представител на Агенцията за социално подпомагане. 
Чл. 7. Явяването на изпити се провежда в една редовна и две поправителни сесии за учебната година по всеки предмет и установен учебен план. 
Чл. 8. За ученици преминали от дневна в самостоятелна форма на обучение поради наложено наказание по чл. 199, ал. 1, т. 5 от ЗПУО след края на редовната /януарска/ сесия, директорът със заповед повторно насрочва редовна сесия. 
Чл. 9. Редовните изпитни сесии за учениците по чл. 37, ал. 7 от Наредба № 10 / 01.09.2016 г. за организация на дейностите в училищното образование се организират в края на всеки учебен срок. 
Чл. 10. Учениците в самостоятелна форма на обучение полагат изпити за определяне на годишна оценка върху учебното съдържание по съответния учебен предмет, изучавано през учебната година. 
Чл. 11. Учениците от самостоятелна форма се допускат до изпити за редовна сесия след предварително подадено заявление.
Чл. 12. Учениците от самостоятелна форма имат право да се явяват по всеки предмет най-много 3 /три/ пъти в една учебна година /редовна; I първа поправителна и II поправителна сесия/. 
         /1/ До поправителна сесия не се допускат ученици в СФО, които не са се явили на нито един изпит от редовната.  
Чл. 13. Изпитите се провеждат по утвърден от Директора на училището график, като в един ден ученик може да се явява на не повече от два изпита. 
Чл. 14. Учениците могат да полагат изпити за определяне на годишна оценка само по предмети от един клас за съответната учебна година. 
          /1/ Изключения се допускат за лица, навършили 16 години, които могат да завършат два класа в една учебна година, ако са заявили това свое желание със заявление в писмена форма, при следните условия:                                                                                                      
· да са завършили предходната учебна година без неиздържани изпити, съгласно учебния план;
· имат успех минимум добър 3,50 от предходната година на обучение..
         /2/ Те полагат изпити за следващ клас само, ако успешно са положили всички изпити, предвидени за завършване на предходния клас. 
      /3/ При повтаряне на учебната година се явяват само по онези предмети, по които не са взели изпитите си в предходната година. 
      /4/ След редовна и поправителна сесия имат право на втора поправителна сесия за предметите, които се изучават в съответния клас. 
Чл. 15. Учениците в самостоятелна форма на обучение са длъжни сами да се информират за определените със заповед дати на изпитите.
Чл. 16. По здравословни или семейни причини на учениците може да се разреши допълнителна сесия с решение, взето от Педагогическия съвет на училището. 
Чл. 17. При неявяване на изпит по здравословни причини на определената със заповед от директора дата, ученикът/чката се задължава да представи медицинска бележка, придружена от амбулаторен лист или други медицински документи, в срок до 3 /три / дни от издаването им.
Чл. 18. Ученици, които в рамките на определените три сесии през учебната година, не са се явили на нито един изпит и не са подали заявление да продължат обучението си през следващата учебна година, се считат за отпаднали и се заличават от електронния регистър на училището. 
        /1/ За да бъдат включени в обучението те трябва да подат отново заявление.
        /2/ Заявлението се подава до 20 дни преди началото  на изпитната сесия. 
Чл. 19. Изпитите са писмени, изпити с писмена и устна част, изпити с писмена и практическа част и практически. 
       /1/В деня на полагане на изпита учениците се допускат в сградата на училището не по – рано от 15 /петнадесет/ минути преди неговото начало.

Чл. 20. Продължителността на изпитите в зависимост от тяхната форма и съгласно чл. 41, ал. 6, т. 3 /а,б,в,г/ от Наредба № 11 / 01.09.2016 г. за оценяване на резултатите от обучението на учениците е: 
       /1/ три астрономически часа - в случаите, когато изпитът е писмен; 
       /2/ до 30 минути - за устната част в случаите, когато изпитът е комбинация от писмена и устна част; 
       /3/ до 150 минути - за писмената или за практическата част в случаите, когато изпитът включва писмена или практическа част. 
Чл. 21. След приключване на писмения изпит квесторите оформят протоколите за дежурство, които се предават на директора на училището заедно с писмените работи, подредени по реда на вписване на учениците в изпитния протокол.  
Чл. 22. След проверка на изпитните работи, комисията по оценяване оформя изпитен протокол, който се предава на директора на училището, заедно с писмените работи. 
Чл. 23. Протоколите се съхраняват в класьор до 5 години, а след това - в архива на училището за срок от 50 години. 
Чл. 24. Ученикът продължава обучението си в по-горен клас през следващата учебна година, при успешно полагане на всички изпити по предмети, съгласно училищния учебен план и след предварително подадено заявление .
Чл. 25. Ученик, който преминава от дневна, в самостоятелна форма на обучение през настоящата учебна година, продължава обучението си по същия учебен план, по който е започнал. 
        /1/ При оформена годишна оценка по учебен предмет /различна от слаб 2/ след приключване на 1-я срок, не полага изпит по този предмет. 
Чл. 26. Завършването на клас и на степен на образование в дневна или самостоятелна форма на обучение се удостоверява с едни и същи по вид документи, съгласно държавните образователни стандарти – Наредба №8/11.08.2016 г.    
Чл. 27. Ученици, които се обучават в дневна, вечерна, задочна, индивидуална,       самостоятелна, дистанционна и комбинирана форма на обучение, могат да променят формата на обучението си преди началото на учебната година , съгласно чл.32, ал.1 – 3 от Наредба 10/01.09.2016 г. за организация на дейностите в образованието. 
         /1/ Промяната на формата на обучение се допуска и по време на учебната година, когато се преминава от дневна в индивидуална, самостоятелна, дистанционна или в комбинирана форма на обучение; 
 Чл. 28. За промяна на формата на обучение директорът издава заповед. 
 Чл. 29.Основание за изключване на ученик от самостоятелна форма на обучение.
          /1/ Уронване авторитета и името на институцията.
         /2/ Уронване авторитета и накърняване достойнството на квестори и членове на  комисии при провеждане на изпит ( при подадени не по – малко от три  докладни / сигнали  от квестори или членове на изпитни комисии).
  Чл. 30. При изключване на ученик от самостоятелна форма на обучение директорът издава писмена заповед.

